भारत जीत के करीब, गेंदबाजों पर दारोमदार  
326 रनों के लक्ष्य का पीछा करते हुए वेस्टइंडीज ने तीसरे दिन बुधवार को स्टम्प्स तक तीन विकेट के नुकसान पर 131 रन बना लिए थे।
भारतीय क्रिकेट टीम सबीना पार्क मैदान पर वेस्टइंडीज के साथ जारी पहले टेस्ट मैच में जीत के करीब पहुंच गई है। 326 रनों के लक्ष्य का पीछा करते हुए मेजबान टीम ने तीसरे दिन बुधवार को स्टम्प्स तक तीन विकेट के नुकसान पर 131 रन बना लिए थे। अब सारा दारोमदार भारतीय गेंदबाजों पर है क्योंकि जीत के लिए जरूरी सात विकेट उन्हें ही झटकने हैं।  तीसरे दिन का खेल खत्म होने तक कैरेबियाई टीम लक्ष्य से 195 रन दूर थी। उसे जीत की दहलीज तक पहुंचाने की जिम्मेदारी डेरेन ब्रावो और शिवनारायण चंद्रपॉल पर है। चंद्रपॉल 24 और ब्रावो 30 रन बनाकर खेल रहे हैं। 80 रन पर अपनी टीम का तीसरा विकेट गिरने के बाद दोनों बल्लेबाज चौथे विकेट के लिए नाबाद 51 रनों की साझेदारी कर चुके हैं।   ब्रावो ने 67 गेंदों पर छह चौके लगाए हैं जबकि अपना 'आखिरी' टेस्ट श्रृंखला खेल रहे चंद्रपॉल ने 52 गेंदों पर तीन चौके जड़े हैं। कैरेबियाई टीम ने एड्रियन बाराथ (38), लेंडल सिमंस (27) और रामनरेश सरवन (0) के विकेट गंवाए हैं। बाराथ और सिमंस ने कैरेबियाई टीम को तेज शुरुआत दी थी। दोनों ने 11 ओवरों में 62 रन जोड़े। बाराथ ने अपनी 36 गेंदों की तूफानी पारी में चार चौके और दो छक्के लगाए जबकि सिमंस 41 गेंदों पर तीन चौके और एक छक्का लगाने के बाद इशांत शर्मा की गेंद पर आउट हुए। बाराथ को प्रवीण कुमार ने स्लिप में सुरेश रैना के हाथों कैच कराया। प्रवीण ने अपना चौथा विकेट झटका। इसके बाद शर्मा ने सरवन को शून्य पर आउट कर भारत को बड़ी सफलता दिलाई।  इससे पहले, भारत ने दूसरे दिन के अपने स्कोर तीन विकेट पर 91 रन के आगे खेलना शुरू किया। दूसरे दिन 45 रनों पर नाबाद लौटने वाले राहुल द्रविड़ ने शानदार 112 रन बनाकर टीम के कुल योग को 252 रनों तक पहुंचाया। अंतिम समय में अमित मिश्रा (28) ने द्रविड़ का अच्छा साथ दिया। इसी की बदौलत वह अपना 32वां टेस्ट शतक पूरा कर सके।  द्रविड़ ने अपनी 274 गेंदों की मैराथन पारी में 10 चौके और एक छक्का लगाया जबकि मिश्रा ने 60 गेंदों पर चार चौके लगाए। मिश्रा और द्रविड़ ने नौवें विकेट के लिए उपयोगी 56 रन जोड़े। दूसरे दिन द्रविड़ के साथ 14 रन पर नाबाद लौटने वाले विराट कोहली ने एक बार फिर निराश किया और एक रन जोड़कर फिडेल एडवडर्स की गेंद पर आउट हो गए। पहली पारी में सर्वाधिक 82 रन बनाने वाले रैना ने दूसरी पारी में 27 रनों की संक्षिप्त पारी खेली और दरविड़ के साथ पांचवें विकेट के लिए 48 रन जोड़े। एकदिवसीय श्रृंखला के दौरान आराम करने वाले कप्तान महेंद्र सिंह धौनी पहली पारी की तरह इस पारी में भी नाकाम रहे और 16 रन बनाकर पवेलियन लौट गए। यही हाल पहली पारी में 70 रन बनाकर रैना के साथ इस मैच की अब तक की सबसे बड़ी साझेदारी को अंजाम देने वाले हरभजन सिंह का रहा। हरभजन पांच रन बना सके। गेंदबाजी में जलवा दिखाने वाले प्रवीण बल्ले के साथ कोई कमाल नहीं कर सके और खाता खोले बगैर पवेलियन लौटे। इशांत पांच रन  बनाकर नाबाद रहे। वेस्टइंडीज की ओर से कप्तान डेरेन सैमी और देवेंद्र बीशु ने चार-चार विकेट लिए जबकि रवि रामपॉल और एडवडर्स को एक-एक सफलता मिली।